Gianni Infantino
Dr Giovanni Vincenzo Infantino (* 23. Merz 1970 z Brig) isch e Schwyzer Rächtsaawalt un Generalsekretär vu dr Verainigung vu europäische Fueßallverbänd (UEFA). Am 26. Februar 2016 isch dr Infantino au zum Bresidänt vum Wältfueßballverband FIFA gwehlt woren as Noofolger vum Sepp Blatter.

Lääbe 
Dr Gianni Infantino isch dr Suhn vun eme italienische Vater vu Reggio Calabria un ere Mueter vu Val Camonica in dr Lombardei. Är isch z Brig ufgwachse, wun er in syre Juged Fueßball bim FC Folgore (speter FC Brig-Glis) in dr 5.  Liga gspiilt het.

Dr Infantino het Jura studiert un derno as Rächtsaawalt gschafft. Voreb er bi dr UEFA as Generalsekretär vum Internationale Zäntrum fir Sportstudien (CIES) gschafft het, isch er an dr Universitet Nöieburg Beroter vu verschidene nazionale un internazionale Fueßballgremie gsii. Ab em Augschte 2000 het er bi dr UEFA gschafft, in divärsen Ämter, dodrunter ab em Jänner 2004 d Laitig vu dr Rächts- un Klublizenzierigsabdailig. Vum 1. Februar bis Mai 2007 isch er noch em Ruggdritt vum Schwed Lars-Christer Olsson Interims-Generaldirektor vu dr UEFA gsii (sy Noofolger isch dr Schott David Taylor gsii) un isch derno zum Vize-Generalsekretär wore. Syt em 1. Oktober 2009 isch er, au as Noofolger vum David Taylor, Generalsekretär gsii. Am 26. Oktober 2015 het dr Infantino sy Kandidatur zue dr Wahl vum FIFA-Bresidänt as Noofolger vum Sepp Blatter verchindet.

Dr Infantino het im erschte Wahlgang 88 Stimmen iberchuu. Im zweete Wahlgang het er schließli s Mee iberchuu mit 115 vu 207 Stimme, dodermit isch er zum FIFA-Bresidänt gwehlt gsii.

Privats 
Dr Walliser isch ghyrote, Vater vu vier Chinder, un läbt mit syre Familie am Gämfersee. Är schwätzt Wallisertisch, Dytsch, Italienisch, Änglisch, Franzesisch, Spanisch un Arabisch un het näbe dr schwyzerischen au di italienisch Staatsburgerschaft. Sy Frau stammt us em Libanon, wu si as stellverdrättendi Generalsekretäri bim Fueßballverband gschafft ghaa het.

Weblink 

 Porträt bi de FIFA
 Porträt bi dr UEFA

Fueßnote 

Rächtsawalt
Sportfunktionär
Sport in dr Schwiiz
Walliser
Schwiizer
Maa
Läbigi Person